Nga jye nchrobá machrañà sꞌeí‑la̱ xi̱ta̱ judío xi bitjo kꞌe̱ nga itjokàjiìn kjo̱ꞌin ján nangui Egipto,
Jesús kiì ján Jerusalén.
Kꞌe̱ nga jahasꞌen i̱ngo̱ ítjòn,
kijtseè nga tjín xi̱ta̱ ya̱ ndi̱tsin i̱ngo̱ xi nchihotíjna nchra̱ja̱ ko̱ orrè ko̱ paloma;
ti̱koa̱ títsa̱jna xi síkjatjìya to̱n.
Jesús tsibíndaà jngoò naꞌñó xi tsajá‑la̱ jñà xi̱ta̱ nga tsachrje yije ya̱ ndi̱tsin i̱ngo̱,
ko̱ nchra̱ja̱ ko̱ orrè.
Tsibíxteèn to̱n‑la̱ jñà xi síkjatjìya to̱n.
Jngoò kꞌaá chinchá ngajten ími̱xa̱‑la̱.
Jñà xi̱ta̱ xi nchihotíjna ni̱se paloma,
kitsò‑la̱:
―Ti̱nachrjeè yije cho̱ koi;
kì niꞌya ndi̱tsi̱n ꞌnè niꞌya‑la̱ Na̱ꞌèn‑na̱.
Jñà xi̱ta̱ xi kotaꞌyàtꞌaà‑la̱ kꞌe̱é tsibítsjeèn‑la̱ nga kꞌoa̱sꞌín tjítꞌaà Xo̱jo̱n‑la̱ Nainá nga tsò:
“ꞌÑó matsjake̱ niꞌya‑lè;
koií kjoa̱‑la̱ nga machi̱ni̱keè.”
Jñà xi̱ta̱ judío kiskònangui‑la̱ Jesús,
kitsò‑la̱:
―¿Mé kjo̱xkón xi okoò‑náje̱n nga tjín‑lè kjo̱tíxoma i̱tꞌaà tsꞌe̱ kjoa̱ xi ꞌnì?
Kiìchja̱ Jesús kitsò‑la̱:
―Ti̱kixàña i̱ngo̱ jè,
ꞌa̱n,
jàn na̱chrjein kìndàyà ìjngoò kꞌa‑na̱.
Kitsò jñà xi̱ta̱ judío:
―I̱ngo̱ jè ichán joòn nó kisindaà‑ne,
koa̱ ji̱,
¿a tà jàn na̱chrjein kíndaà xi̱tse̱ ìjngoò kꞌa‑ne?
Ta̱nga jè i̱ngo̱ xi kisìkaxki̱ Jesús,
jè yijo‑la̱ xi o̱kitsò‑la̱.
Kꞌe̱ nga jye jaáya‑la̱ Jesús nga kꞌen,
kꞌe̱é tsibítsjeèn‑la̱ jñà xi̱ta̱ xi kotaꞌyàtꞌaà‑la̱ ꞌén xi o̱kitsò.
Kꞌe̱é kòkjeiín‑la̱ koni sꞌín tíchja̱ Xo̱jo̱n‑la̱ Nainá ko̱ ꞌén xi kiìchja̱ Jesús.
Jesús kꞌe̱ nga tsibìjna sꞌeí Paxko̱ ján Jerusalén,
kjìn xi̱ta̱ kòkjeiín‑la̱ i̱tꞌaà tsꞌe̱ kꞌe̱ nga kijtseè kjo̱xkón xi kisꞌiìn.
Ta̱nga Jesús mìtsà nguì ndaà tíjngoò ikon i̱tꞌaà tsꞌe̱ xi̱ta̱ koi,
nga jyeé beèxkon yije xi̱ta̱.
Jesús mìkiì mochjeén‑la̱ nga kjꞌei̱í xi̱ta̱ o̱ki̱tso̱‑la̱ kó sꞌín jñà xi̱ta̱;
jè,
jyeé beè ini̱ma̱‑la̱ xi̱ta̱ kósꞌín síkítsjeèn.